b"\n_START_ARTICLE_\nWellington Koo\n_START_SECTION_\nJoventut\n_START_PARAGRAPH_\nAmb un domini fluid de l'angl\xc3\xa8s, Koo va anar als Estats Units el 1904 i hi va estudiar la cultura occidental per tal d'ajudar a la Xina amb el problema de l'imperialisme. Aviat es va mostrar interessat en la posici\xc3\xb3 de la Xina en la societat internacional._NEWLINE_Koo va estudiar a la Saint John's University de Xangai i al Columbia College, on va ser membre de la Societat Philolexiana, un club de literatura i debat. El 1912 va rebre el doctorat en dret i diplom\xc3\xa0cia internacional per la Columbia University.\n_START_SECTION_\nCarrera\n_START_PARAGRAPH_\nDespr\xc3\xa9s de la graduaci\xc3\xb3, Koo va tornar a la Xina per servir la nova Rep\xc3\xbablica de la Xina com a secretari angl\xc3\xa8s del president. El 1915 Koo va ser nomenat Enviat xin\xc3\xa8s als Estats Units._NEWLINE_El 1919 va ser un dels delegats xinesos a la confer\xc3\xa8ncia de pau de Par\xc3\xads, fet pel qual \xc3\xa9s m\xc3\xa9s conegut. Davant de les pot\xc3\xa8ncies occidentals i el Jap\xc3\xb3, va exigir que els japonesos retornessin Shandong a la Xina. Tamb\xc3\xa9 va fer una crida als pa\xc3\xafsos occidentals perqu\xc3\xa8 aturessin totes les institucions imperialistes com ara l'extraterritorialitat, les taxes duaneres, les gu\xc3\xa0rdies de les ambaixades i les concessions. Les pot\xc3\xa8ncies occidentals van refusar aquestes reclamacions i, conseq\xc3\xbcentment, la delegaci\xc3\xb3 xinesa a la confer\xc3\xa8ncia de pau va ser l'\xc3\xbanica que no va signar el Tractat de Versalles a la cerim\xc3\xb2nia de les signatures._NEWLINE_Koo tamb\xc3\xa9 va estar implicat en la formaci\xc3\xb3 de la Societat de Nacions com a primer representant de la Xina a la Societat acabada de formar. Va ser president en funcions de la Xina entre 1926 i 1927 durant un per\xc3\xadode de caos a Pequ\xc3\xadn. M\xc3\xa9s tard va servir com a ministre d'afers estrangers sota la presid\xc3\xa8ncia de Chang Tso-lin, i va representar la Xina a la Societat de Nacions per protestar per la invasi\xc3\xb3 japonesa de Manx\xc3\xbaria. Va ser ambaixador xin\xc3\xa8s a Fran\xc3\xa7a entre 1936 i 1940, fins que els alemanys van ocupar Fran\xc3\xa7a. Despr\xc3\xa9s va ser ambaixador xin\xc3\xa8s a la cort anglesa fins al 1946. El 1945 Koo va ser un dels fundadors de les Nacions Unides. Despr\xc3\xa9s va ser l'ambaixador xin\xc3\xa8s als Estats Units, on va intentar mantenir l'alian\xc3\xa7a entre la Rep\xc3\xbablica de la Xina i els EUA mentre el Guomindang comen\xc3\xa7ava a perdre davant els comunistes xinesos i va haver de retirar-se a Taiwan._NEWLINE_Koo es va retirar del servei diplom\xc3\xa0tic xin\xc3\xa8s el 1956. El mateix any es va incorporar com a jutge de la Cort Internacional de Just\xc3\xadcia de La Haia, que va vicepresidir durant els \xc3\xbaltims tres anys de la seva estada. El 1967 es va retirar i es va traslladar a Nova York on va viure fins a la seva mort el 1985."